蘇韻姿被無綫官網除名 自證離巢:接受新挑戰!
2024年04月09日 13:01
東網電視
更多新聞短片
藝人蘇韻姿(Andrea)日前完成無綫劇《黑色月光》,除咗同楊茜堯合作外,佢早前又開拍新劇《非份之罪》,擔任其中一個單元女主角。但當大家覺得佢明顯已經解凍之際,即傳出蘇韻姿離開TVB嘅消息,因為TVB官網上已將蘇韻姿除名,佢個人社交網上亦已刪走TVB經理人聯絡資料,雖然佢另一個社交平台仍有保留TVB聯繫方式,疑未更新。
而她之後亦官宣離巢,表示自己要跳出舒適圈,並上載8年前參選港姐時的照片懷緬一番。
全文如下:
依家係時候要跳出自己嘅舒適圈,接受新嘅挑戰啦。
不經不覺嚟咗香港八年,我已經成長咗好多,學到好多嘢。喺呢一度遇到好多錫我嘅人,實在係好幸運。
首先要多謝珍姐,喺我一個人嚟到香港嘅時候,俾(畀)機會我演熊心如,令到我喺香港都可以有一個家。亦都令到多左人認識我、有不同嘅工作,學到好多中文。多謝您咁多年嘅教導栽培。我會好好謹記你教我嘅一切。
多謝樂小姐,由選美到入行,一路都好照顧住我,教我點樣做好一個藝人。仲有Management嘅同事,多謝你哋一直嘅照顧及幫忙,我會加倍努力!
多謝志偉哥! 你嘅指導,加上鼓勵,令到我發現自己可以有好多可能性。我會keep 住你俾(畀)我嘅正能量。
多謝監製祥哥!喺拍攝愛回家呢幾年嘅鼓勵、你對拍戲嘅熱情、創作力,有直啟發我,真係好榮幸能夠同你合作!
多謝監製佳導,俾(畀)個好好嘅機會我參與黑色月光,令到我見識多咗,學咗好多嘢,非常期待套劇播出!
仲有好多謝俾(畀)機會我嘅綜藝監製們,我知道自己嘅經驗少,所以感激你哋信任,俾(畀)我去嘗試不同嘅工作!
多謝熊家人,冇家人喺香港嘅我,感恩有你哋就有家嘅感覺。
最後要多謝關心同錫我嘅台前幕後朋友仔!等緊埋位,或者收工嘅時候都會同大家一齊傾偈。我會記住一齊渡過過嘅美好時光!🥰
相信喺未來大家一定能夠再遇到,亦都想藉呢個機會衷心祝福所有朋友,能夠在自己嘅舞台上發光發亮。❤️
問到她有甚麼新發展,她向東網表示:「多謝你!星期四《黑色月光》嘅慶功宴見到大家再傾。」